TomoTesten/trubar-sodna-praksa huggingface dataset:
Sklep III R 18/96
Sodna praksa Vrhovnega sodišča, 1995-08-29

Izvršilno sodišče se lahko izreče za krajevno nepristojno po uradni dolžnosti samo do izdaje sklepa o izvršbi, po izdaji sklepa o izvršbi pa samo še na ugovor dolžnika.

Krajevno pristojno sodišče v tem izvršilnem postopku je Okrajno sodišče v kraju A.

Predlogu za izvršbo na sredstva, ki jih ima dolžnik na računu pri Agenciji Republike Slovenije za plačilni promet, nadziranje in informiranje - podružnici v kraju A je Okrajno sodišče v kraju A ugodilo in izdalo sklep o izvršbi. Po izdaji sklepa o izvršbi pa se je izreklo za krajevno nepristojno in zadevo odstopilo Okrajnemu sodišču v kraju B. To je sprožilo spor o pristojnosti. Meni namreč, da se sodišče po izdaji sklepa o izvršbi ne more več izreči za krajevno nepristojno.

Krajevna pristojnost po ZIP je izključna krajevna pristojnost. Zato se lahko izreče sodišče za krajevno nepristojno tudi po uradni dolžnosti in ne samo na dolžnikov ugovor (14. člen ZIP v zvezi z 2. odst. 20. člena ZPP). Do kdaj se lahko izreče za krajevno nepristojno po uradni dolžnosti pa opredeljuje 49. člen ZIP. Po omenjeni zakonski določbi lahko namreč odloča o ugovoru zoper sklep o izvršbi samo sodišče, ki je sklep o izvršbi izdalo, ne pa kakšno drugo. To pomeni, da se lahko sodišče izreče za krajevno nepristojno po uradni dolžnosti samo do izdaje sklepa o izvršbi. Tega sklepa in opravljenih izvršilnih dejanj namreč po uradni dolžnosti, ne da bi dolžnik ugovarjal krajevno nepristojnost, zaradi zgrešene pristojnosti ne more razveljaviti (primerjaj: 3. odst. 53. člena ZIP). Zato se lahko po izdaji sklepa o izvršbi izreče sodišče za krajevno nepristojno samo še na ugovor dolžnika (primerjaj: 1. točka 50. člena in 3. odst. 53. člena ZIP). Čim pa dolžnik v ugovornem roku ni ugovarjal nepristojnosti sodišča, oziroma s takšnim ugovorom ni uspel pa se sodišče ne more več izreči za krajevno nepristojno niti po uradni dolžnosti niti na predlog stranke.

Okrajno sodišče v kraju A se je izreklo za krajevno nepristojno po izdaji sklepa o izvršbi. Glede na zgoraj navedeno tega ne bi smelo storiti. Zato je to sodišče, ki je po 5. točki 106. člena zakona o sodiščih (Ur. list RS štev. 19/94 in 45/95) pristojno za odločitev v tem sporu o pristojnosti, odločilo tako, kot to izhaja iz izreka sklepa.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.